Motief vir Pretoria-man se skietdood ondersoekDie toneel Donderdagaand (7 April 2016) in Ermastraat. Foto: Best Care-ambulansdienste Kapt. Bonginkosi Msimango, woordvoerder van die polisie, het gesê André Bezuidenhout (67) is in sy motor in Ermastraat in Andeon doodgeskiet. Msimango het gesê Bezuidenhout en sy seun was albei in die motor en het voor die hek van ŉ busmaatskappy, waarvan hy die eienaar is, stilgehou, toe twee verdagtes verskeie skote op die motor geskiet het. Bezuidenhout is twee keer in sy bolyf getref en is op die toneel dood. Sy seun is nie beseer nie. Volgens Msimango is die polisie nie seker wat die motief vir die moord was nie, aangesien niks gesteel is nie. “Die twee verdagtes het te voet gevlug, maar niks is gesteel nie. Dit was nie ŉ rooftog nie en die motief word nog ondersoek,” het Msimango gesê. Xander Loubser, woordvoerder van Best Care-ambulansdienste wat op die toneel was, het aan Maroela Media gesê hulle het byna ŉ halfuur lank gespook om Bezuidenhout weer by te bring, maar hulle kon niks vir hom doen nie. Hy is op die toneel dood verklaar. Maroela Media het Bezuidenhout se familie genader, maar hulle wou nie kommentaar lewer nie. Volgens Loubser is hierdie een van talle skietvoorvalle die afgelope paar maande in Pretoria-Wes en loop die hele gebied onder ŉ vlaag misdaad deur. Msimango het ook aan Maroela Media bevestig misdaad is ŉ groot probleem in die gebied, maar het beklemtoon die verskillende gevalle kan nie noodwendig met mekaar verbind word nie. “Vorige gevalle wat aangemeld is, was rooftogte of inbrake waartydens goedere gesteel is. In hierdie spesifieke geval is die motief nie duidelik nie en daarom kan die polisie dit nie met ander gevalle verbind nie. Die motief word wel ondersoek,” het hy gesê. Maroela Media het in Februarie berig die eienaar van Best Care-ambulansdienste het ook onder misdadigers in Pretoria-Wes deurgeloop toe hy langs die pad met ŉ mes gesteek is. Kobus Bester (45) is deur ŉ wit Volkswagen Golf met blou ligte in Van der Hoffweg van die pad af getrek en twee mans het uit die motor geklim en vir sy rybewys gevra. Hulle het daarna skielik sy bakkie se deur oopgemaak en hom uit die voertuig geruk, voordat hulle hom met ŉ mes gesteek, geslaan en geskop het. Die aanvallers het met Bester se beursie en selfoon gevlug.